Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од М. М. од Кавадарци поднесена против Решение на Министерството за образование и наука, по предметот Барање за пристап до информации од јавен карактер, на 09.04.2025 година го донесе следното

**Р Е Ш Е Н И Е**

1. Жалбата изјавена од М. М. од Кавадарци поднесена против Решение на Министерството за образование и наука бр.03-3798/2 од 17.03.2025 година, заведена во Агенцијата под бр.08-105 на 28.03.2025 година, по предметот Барање за пристап до информации од јавен карактер**, СЕ ОДБИВА како неоснована**.

**2. СЕ ПОТВРДУВА** Решението на Имателот на информација бр.03-1611/4 од 12.03.2025 година.

**О Б Р А З Л О Ж Е Н И Е**

М. М. од Кавадарци, како што е наведено во Жалбата, на 26.02.2025 година поднел Барање за пристап до информации од јавен карактер до Министерство за образование и наука, со кое побарал по пошта да му се достави препис од следната информација:

„Дали со завршен факултет за ликовни уметности во Република с.Македонија насока дипломиран вајар со конзервација и реставрација може да биде примен на огласите за наставник по ликовно воспитување“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-105 на 21.03.2025 година.

Агенцијата со електронски допис бр.08-105 од 21.03.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 26.03.2025 година до Агенцијата достави Решение бр.03-3798/2 од 17.03.2025 година со кое го прифаќа Барањето на Барателот. Во образложението на Решението е наведено: „...Согласно нормативот за наставен кадар во основното образование наставата по предметот ликовно образование може да ја изведува лице кое завршило: -студии по ликовни уметности, наставна насока, VII/1 или VI А (според МРК) и 240 ЕКТС; - студии по ликовни уметности, други ненаставна насока, VII/1 или VI А (според МРК) и 240 ЕКТС и стекната педагошко-психолошка и методска подготовка на акридитирана високообразовна установа.“

Незадоволен од наведеното Решение, Барателот на информации во законски предвидениот рок, поднесе повторно Жалба заведена во Агенцијата под бр. 08-105 на 28.03.2025 година. Во Жалбата е наведено: „Јас го немам образложението за да ги разберам тие одредби, него барам едноставен одговор поточно информација со ДА или НЕ односно дали или неможе дипломиран вајар за конзервација и реставрација да биде примен на огласите наставник по ликовно образвование.“

Агенцијата со електронски допис бр.08-105 од 28.03.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението**  бр.03-3798/2 од 17.03.2025 година **на Имателот на информации го потврди**, поради следното:

По разгледувањето на Барањата, Жалбите, Решението и Одговорот на жалба на Имателот на информации, Агенцијата констатира дека во конкрениот случај, Имателот на информации постапил правилно и согласно одредбите на Законот за слободен пристап до информации од јавен карактер, со тоа што согласно член 20 од истиот Закон донел правилно и засновано Решение со кое го прифаќа Барањето на Барателот и му доставува соодветен одговор.

Што се однесува до наводите на поднесената Жалба на Жалителот дека „Јас го немам образложението за да ги разберам тие одредби, него барам едноставен одговор поточно информација со ДА или НЕ“, Агенцијата му укажува на Барателот на информации дека со оспореното Решение му е одговорено на бараната информација со наведениот одговор „за наставен кадар во основното образование наставата по предметот ликовно образование може да ја изведува лице кое завршило: -студии по ликовни уметности, наставна насока, VII/1 или VI А (според МРК) и 240 ЕКТС“.

Согласно член 9 став 1 алинеја 7 од Законот за националната рамка за квалификација е утврдено значењето на нивоата, поднивоата на квалификациите, каде е утврдено дека: Во нивото VI, поднивоата VIБ и VIА се однесуваат за тригодишните, односно, четиригодишните додипломски студии. Учесниците добиваат диплома со додаток на диплома. Учесниците со завршено VIБ ниво на квалификации се стекнуваат со звање кое се изведува од областа на студиската програма која се уредува со стандардот на квалификација, додека учесниците со завршено VIА ниво на квалификации се стекнуваат со звањето дипломиран по деталното подрачје од меѓународната ИСКЕД класификацијата на подрачја на образование и обука.

Додека, во истиот член алинеја 8 од горенаведениот Закон е наведено дека: Во нивото VII, поднивоата VIIА и VIIБ се однесуваат на 1-годишните, односно, на двегодишите студии, односно за магистерските, студиите за специјализација и интегрираните студии од прв и втор циклус на студии. Учесниците добиваат диплома со додаток на диплома. Учесниците со завршено VIIА ниво на квалификации се стекнуваат со звање магистер на наука по деталното подрачје од меѓународната (ИСКЕД) класификацијата на подрачја на образование и обука, додека за учесниците со завршено VIIБ ниво на квалификации се стекнуваат со звање магистер по деталното подрачје од меѓународната (ИСКЕД) класификацијата на подрачја на образование и обука.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**